Iltalehti katsoi uuden Twin Peaksin ensimmäiset jaksot. Luvassa on mielipuolinen ja väkivaltainen matka maailmaan, jossa pahuus on saanut yliotteen. Teksti ei sisällä juonipaljastuksia.

Uuden Twin Peaksin tunnelma on heti alusta lähtien piinaava. SHOWTIME / ALL OVER PRESS

Twin Peaks, uusi 18-osainen sarja

USA, 2017

*Ohjaus: David Lynch*

1990-luvun alussa Yhdysvalloissa ja Suomessakin nähty kahden tuotantokauden mittainen Twin Peaks tv-sarja oli täydellinen sekoitus kauhua, murhamysteeriä, saippuaoopperaa ja eurooppalaisen taide-elokuvan estetiikkaa.

Elokuvaohjaaja David Lynchin ja kirjailija-käsikirjoittaja Mark Frostin luoma sarja (ja sen jälkeen 1992 tehty elokuva Tuli kulje kanssani) kertoi FBI-agentti Dale Cooperista ( Kyle McLachlan), joka saapui Twin Peaksin pikkukaupunkiin tutkimaan nuoren Laura Palmerin murhaa.

Surrealistisella ja paikoin humoristisellakin Twin Peaksilla oli valtava vaikutus kansainväliseen populaarikulttuuriin. Twin Peaksin maailma heijastui vuosikymmenten saatossa lukuisiin elokuviin, tv-sarjoihin ja jopa tietokonepeleihin.

Esimerkiksi suomalaisen pelifirman Remedyn 2010 julkaisema Alan Wake -toimintaseikkailupeli ei peitellyt Twin Peaks -vaikutteitaan.

Nyt alkuperäisen sarjan tekijät Lynch ja Frost sekä suurin osa näyttelijöistä on palannut takaisin.

26 vuoden aikana amerikkalaiset tv-sarjat ovat kokeneet suuren renessanssin ja niiden laatu on kohonnut huomattavasti. Siksi uusi Twin Peaks herättikin jännitystä. Pystyykö Lynchin teos nousemaan massan keskeltä jälleen huipulle, kun kilpailua on nyt niin paljon enemmän ja se on paljon kovempaa kuin 26 vuotta sitten.

Mutta ei syytä huoleen. Twin Peaks on tullut takaisin ryminällä ja näyttää muille tv-sarjoille mallia siitä miten luodaan uutta ja mullistavaa televisiokerrontaa.

Vaikuttaa siltä kuin David Lynch haluaisi nyt vapauttaa kaikki ne hirviöt, joita hän rakenteli 1990-luvun alussa hitaasti ja kärsivällisesti. Uusi sarja alkaa nimittäin valtavalla painajaismaisella sukelluksella ihmismielen pimeimpiin syövereihin. Heti ensimmäisissä jaksoissa Lynch lataa ruudulle enemmän seksiä ja väkivaltaa kuin aiemmissa Twin Peaksin jaksoissa yhteensä.

Välillä alkaa tuntua siltä, että miten nykyisessä kompromissien täyttämässä ja poliittisen korrektiuden läpikyllästämässä tv-maailmassa tällaista on Lynchin annettu edes tehdä. Niin paljon hulluuden partaalla keikkuva Twin Peaks nimittäin vilisee symboliikkaa ja filosofista pohdiskelua sekä ihmisen alitajunnasta kumpuavia kauhunäkyjä.

Sarja ei päästä katsojaa helpolla

Uusi Twin Peaks ei tee kompromisseja eikä päästä katsojaa helpolla. Ensimmäisten jaksojen jälkeen tuntuu siltä, että tarinasta ei välttämättä ole vielä kunnolla kärryillä, mutta ei televisiossa pyöri tällä hetkellä mitään mihin tätä voisi verrata. Lähin vertailukohde voisivat olla amerikkalaiskirjailija H. P. Lovecraftin (1890-1937) synkät tarinat, sillä Lynch tuntuu halunneen siirtää Lovecraftin ajatuksia nykypäivän televisioformaattiin: Päähenkilöitä vastassa on niin suunnaton pahuus, ettei sitä vastaan voi edes kuvitella taistelevansa - ainoastaan toivoa säilyttävänsä oman mielenterveytensä kaiken keskellä.

Agentti Cooper kohtaa henkilökohtaisessa kiirastulessaan vanhoja tuttuja. SHOWTIME / ALL OVER PRESS

Lynch ja Frost laajentavat nyt sarjan tarinaa Twin Peaksin pikkukaupungista ympäri Amerikkaa, muun muassa New Yorkiin ja Las Vegasiin asti. Mutta edelleen Twin Peaks ja kaupungin eriskummalliset asukkaat ovat toki sarjan selkäranka.

Rohkeiden teemojen lisäksi myös Lynchin persoonallinen visuaalinen silmä on se, mikä erottaa sarjan muista " tavallisista " amerikkalaisista poliisi- tai jännityssarjoista. Yliluonnollisessa ympäristössä toimivat ihmiset ovat realistisia ja hyvin arkisen oloisia, mikä tekee sarjasta todentuntuisen ja korostaa entisestään arkielämään hiipivän kauhun kaameutta.

Lynch katsoo maailmaansa hyvin samantyyppisten lasien läpi kuin italialaisohjaaja Federico Fellini, marssittaen ruudulle toinen toistaan inhimillisempiä ja elämän runtelemia ihmisiä, näyttäen näin maailman, johon tyypilliset kiillotetut amerikkalaissarjat eivät juuri edes uskalla kurkistaa.

Mukana huippuluokan näyttelijät

Sarjan näyttelijätyö on ensiluokkaista. Etenkin Kyle MacLachlan, 58, päästää itsensä irti ja revittelee täysillä. Monet alkuperäissarjan näyttelijät (muiden muassa Mädchen Amick, David Duchovny ja Sheryl Lee) tulevat takaisin, mutta mukana on myös monia uusia kovia nimiä, kuten Tim Roth, Jennifer Jason Leigh ja Naomi Watts.

Loppujen lopuksi Twin Peaksissa on myös jotain hyvin suomalaista. Kaiken keskiössä on ihmisten suhde luontoon. Pitkät, hiljaiset jaksot joissa ihmiset kävelevät tai ajavat öisessä metsässä tai liikkuvat vehreän luonnon keskellä olisi voitu kuvata vaikka suomalaisessa metsässä. Tämä on myös osa Lynchin sanomaa. Kaupungeissa ihmiset törmäävät vain omiin painajaisiinsa, paluu luontoon voi vapauttaa paljosta pahasta.

David Lynch on ohjaaja, joka ei paljon töitään selittele eikä päästä katsojaa helpolla. Lynchin teokset eivät tarjoa valmiita vastauksia, ainoastaan kysymyksiä, jotka pureutuvat katsojan mieleen korkkiruuvin tavoin. Samaa on tarjolla uudessa Twin Peaksissa.

Yhdysvalloissa Showtime-kanavan esittämät uuden Twin Peaksin ensimmäiset jaksot ovat nyt katsottavissa Suomessa HBO Nordicilta. Kauden loput jaksot julkaistaan myöhemmin kesän aikana.